覽鏡喜老
作者：白居易
朝代：唐

paragraphs: 今朝覽明鏡，鬚鬢盡成絲。
行年六十四，安得不衰羸。
親屬惜我老，相顧興歎咨。
而我獨微笑，此意何人知。
笑罷仍命酒，掩鏡捋白髭。
爾輩且安坐，從容聽我詞。
生若不足戀，老亦何足悲。
生若苟可戀，老即生多時。
不老即須夭，不夭即須衰。
晚衰勝早夭，此理決不疑。
古人亦有言，浮生七十稀。
我今欠六歲，多幸或庶幾。
儻得及此限，何羨榮啓期。
當喜不當歎，更傾酒一巵。